Recurs introdus la 19 decembrie 2024 de AL împotriva Hotărârii Tribunalului (Camera a patra) din 10 aprilie 2024 în cauza T-50/22, AL/Comisia
(cauza C-882/24 P)
Limba de procedură: engleza
Părțile
Recurent: AL (reprezentant: R. Rata, avocată)
Cealaltă parte din procedură: Comisia Europeană
Concluziile
Recurentul solicită Curții:
anularea hotărârii atacate;
anularea deciziei din 22 octombrie 2021 a directorului general al Direcției Generale Resurse Umane și Securitate a Comisiei prin care se admite în parte reclamația recurentului din 22 iunie 2021 în ceea ce privește aspectele pentru care această reclamație nu a fost admisă;
să permită recurentului să invoce în viitor noi motive de drept conexe de îndată ce va dispune de noi elemente de drept sau de fapt;
să ridice orice moțiune de interes public, după cum consideră necesar;
obligarea Comisiei să suporte propriile cheltuieli de judecată, precum și pe cele efectuate de recurent.
Motivele și principalele argumente
Recurentul invocă trei motive în susținerea recursului.
În primul rând, Tribunalul a săvârșit o eroare de drept în cadrul primului motiv atunci când a statuat că Comisia a aplicat în mod corect articolele 4, 5, 9 și 10 din Decizia Consiliului din 29 aprilie 2004 de adoptare a dispozițiilor generale de punere în aplicare referitoare la o persoană asimilată unui copil aflat în întreținere.
În al doilea rând, Tribunalul a săvârșit o eroare de drept prin respingerea celui de al patrulea motiv al recurentului ca nefondat:
Tribunalul nu ar fi ținut seama de existența Hotărârii Tribunalului București din 16 mai 2022.
Tribunalul a concluzionat în mod eronat că decizia autorităților române pentru protecția copilului din 30 ianuarie 2013, prin care s-a pus capăt măsurilor de plasare într-o familie substitutivă a recurentului, a produs efecte juridice începând cu luna ianuarie 2013.
Tribunalul a săvârșit o eroare de drept prin nerespectarea principiului simetriei formelor.
În al treilea rând, Tribunalul nu și-a îndeplinit obligația de a garanta dreptul recurentului la o cale de atac efectivă în temeiul articolului 47 din Carta drepturilor fundamentale a Uniunii Europene, precum și obligația sa de a efectua un control jurisdicțional imparțial și efectiv.
____________